Tudor Bogdan Voicu

Povestea unui tânăr violonist în devenire

Tudor Bogdan Voicu este actualmente elev în clasa a X-a la Colegiul Național de Muzică „George Enescu” din București și este unicul elev de clasa a IX-a din țară care a obținut în anul școlar 2022-2023 premiul I la Secția Vioară la faza națională a Olimpiadei Naționale de Interpretare vocală, instrumentală și studii teoretice muzicale a claselor IX-XII de la Alba-Iulia. Sistemul de acordare a premiilor la Olimpiadă presupune ca elevii de clasa a IX-a să concureze cu elevii din clasele superioare și să realizeze un punctaj cât mai mare în scopul întrunirii baremului de evaluare din punct de vedere al realizării tehnice, interpretative și al impresiei artistice.

Numărul de premii I, II, III și mențiuni care pot fi acordate este calculat procentual în funcție de numărul total de elevi participanți din țară care s-au calificat în etapa națională după selecția preliminară din județele lor. În anul școlar precedent a putut fi acordat un număr de cinci premii I pentru toți elevii participanți la secțiunea Vioară din clasele IX-XII. Acest rezultat reprezintă atât o recunoaștere a talentului și efortului depus neîncetat, precum și o conștientizare a responsabilității ce revine titularului acestui premiu, de a confirma performanța și pe viitor și de a dobândi și alte distincții importante.

Pentru Tudor, obținerea premiului I a fost o recunoaștere a muncii sale, cât și a noastră, a profesorilor îndrumători de vioară și corepetiție, respectiv Alexandra Acatincăi și Anta AgavriloaeBarbu, precum și fericirea de a face posibil ceea ce părea, cândva, doar un vis arzător. Odată cu începerea clasei a IX-a și preluarea la clasa mea de vioară, au urmat multe alte ore zilnice de studiu, suplinite de ambiție, concentrare și determinarea de a fi din ce în ce mai bun cu fiecare zi care trecea. Acesta a reprezentat punctul din care abilitățile interpretative ale lui Tudor au ajuns la un nou nivel de pregătire profesională, aducând bucurii familiei și nouă, profesorilor îndrumători. Rezultatele meritorii nu au întârziat să apară, materializându-se într-o serie de premii obținute la concursuri naționale și internaționale și recitaluri, precum:

recital la Casa artelor „Dinu Lipatti” în cadrul evenimentului „Stagiune muzicală dedicată profesorilor și discipolilor, edița XX”, premiul I de Excelență și premiul Categoriei Vioară pentru clasele IX-XII la Concursul International de Interpretare „Magia Colindelor”, editia a X-a, premiul I de Excelență în cadrul Concursului „International Strings & Chamber Music Competition” de la Câmpina, ediția a III-a,

recital la Primăria Sectorului 1 din Bucuresti, recital la Institutul Francez București, recital în cadrul „Congresului A.E.D.E” desfășurat în incinta Palatului Parlamentului, premiul I la Concursul National de Interpretare a Muzicii Românești „Sigismund Toduță” ediția a 39-a, desfășurat la Bistrița, premiul I de Excelență la Concursul International de Interpretare „Apassionato” ediția I, premiul I de Excelență, cu calificare în Gala laureaților și obținerea Marelui premiu al „Categoriei vioară” la Concursul International de Interpretare Scherzo, ediția a IVa,

recital la Biblioteca Metropolitană București în cadrul evenimentului „Stagiunea valorilor – Creația muzicală românească, de la tradiție la modernism”, recital susținut cu ocazia zilei aniversare a Colegiului Național de Muzică „George Enescu”, Marele premiu la Concursul-Festival Internațional de Interpretare – coarde și muzică de cameră de la Câmpina, ediția a IV a și participarea la Masterclass-ul susținut de Conf. Univ. Dr Ioana Croitoru – șef catedră vioară, de la Universitatea Națională de Muzică din București.

„În tot ceea ce presupune activitatea mea scenică, reprezint cu mândrie și cinste Colegiul Național de Muzică George Enescu și le port o profundă recunoștință părinților și profesorilor mei, care mi-au îndrumat pașii în această călătorie în lumea muzicii” – Tudor Bogdan Voicu

Prof. Alexandra Acatincăi

Contents